b'\n_START_ARTICLE_\nOksidi\n_START_PARAGRAPH_\nOksidi on hapen ja jonkin toisen alkuaineen yhdiste. Esimerkiksi ruosteessa on raudan oksideja. Oksideja on paljon maankuoressa._NEWLINE_Er\xc3\xa4it\xc3\xa4 jalokaasuja lukuun ottamatta kaikki alkuaineet muodostavat oksideja. Oksideja syntyy yleens\xc3\xa4 hapetusreaktioissa.\n_START_SECTION_\nOminaisuuksia\n_START_PARAGRAPH_\nOksidit voidaan jakaa ionisidoksellisiin ja kovalenttisiin oksideihin, j\xc3\xa4lkimm\xc3\xa4iset edelleen molekulaarisiin ja polymeerisiin oksideihin. Metallien oksidit ovat yleens\xc3\xa4 ionisidoksellisia, ep\xc3\xa4metallien oksidit kovalenttisia.\n_START_SECTION_\nHappamat ja em\xc3\xa4ksiset oksidit\n_START_PARAGRAPH_\nSen mukaan, miten oksidit reagoivat vesiliuoksissa taikka happojen ja em\xc3\xa4sten kanssa, ne voidaan jakaa happamiin, em\xc3\xa4ksisiin, amfoteerisiin ja neutraaleihin oksideihin.'